**Telki Község Önkormányzata Képviselő-testületének .../.... (...) önkormányzati rendelete**

**az építményadóról**

Telki község Önkormányzatának képviselő-testülete a helyi adókról szóló 1990.évi C. törvény 1. §. (1) bekezdésében kapott felhatalmazás alapján, az Alaptörvény 32.cikk (1) bekezdésnek a) és h) pontjaiban, valamint a Magyarország helyi önkormányzatairól szóló 2011.évi CLXXXIX törvény 13. § (1) bekezdés 13. pontjában kapott feladatkörben eljárva az építményadóról az alábbi rendeletet ( továbbiakban: rendelet ) alkotja:

**Hatály és értelmező rendelkezések**

**1. §**

(1) A rendelet hatálya Telki község közigazgatási területének egészére terjed ki.

(2) Az e rendeletben nem szabályozott kérdésekben az adózás rendjéről szóló 2017. évi CL. törvény (továbbiakban: Art.), a helyi adókról szóló 1990. évi C. törvény valamint a kapcsolódó anyagi és eljárásjogi szabályokban foglaltak az irányadóak.

(3) Fogyatékkal élő az a személy, aki a fogyatékos személyek jogairól és esélyegyenlőségük biztosításáról szóló törvény szerinti fogyatékossági támogatásban részesül, vakok személyi járadékában részesül, vagy aki (vagy utána szülő/nevelőszülő) a tartósan beteg, illetve súlyosan fogyatékos gyermekre tekintettel vagy személy részére járó magasabb összegű családi pótlékban részesül.

(4) Üdülő: az ingatlan-nyilvántartásban üdülőként (üdülőépület, hétvégi ház, apartman, nyaraló, csónakház) feltüntetett vagy ilyenként feltüntetésre váró építmény.

**Az adókötelezettség**

**2. §**

Adóköteles az önkormányzat illetékességi területén lévő építmények közül a lakás és a nem lakás céljára szolgáló épület, épületrész (a továbbiakban együtt: építmény).

**Az adó alanya**

**3. §**

Az adó alanya a Htv. 12. §-a szerinti tulajdonos (a továbbiakban: adózó).

**Az adó alapja és mértéke**

**4. §**

(1) Az adó alapja az építmény m2-ben számított hasznos alapterülete.

(2) Az adó météke 430,- Ft/m2/év a (3)-(4) bekezdésben meghatározott eltéréssel.

(3) A nem lakás céljára szolgáló építmények esetén az adó mértéke az 500 négyzetmétert meghaladó részre 1.300,- Ft/m2/év.

(4) Üdülő esetén az adó mértéke 1.100,- Ft/m2/év.

**Az adómentesség**

**5. §**

(1) Mentesek az adó alól a műemlékek.

(2) Telki Község Díszpolgára mentesül az építményadó megfizetése alól azon lakás vonatkozásában, melyben életvitelszerűen lakóhellyel rendelkezik.

(3) Tulajdoni hányaduk arányában adómentesség illeti meg a fogyatékkal élőket. Ez az adókedvezmény a fogyatékos támogatás jogosultságának évét követő adóév első napjától érvényesíthető.

**Az adófizetésre vonatkozó rendelkezések**

**6. §**

Telki illetékességi területén lévő adótárgyak után az építményadót az Art. által meghatározott módon és határidőben Telki Önkormányzatának Építményadó Számlájára (11742348-15441881-02440000) kell teljesíteni.

**Záró rendelkezések**

**7. §**

Hatályát veszti a Telki Község Önkormányzat képviselő-testület 2/2016.(II.25.) önkormányzati rendelete az építményadóról szóló 2/2016 (II.25.) önkormányzati rendelet.

**Hatálybalépés**

**8. §**

Ez a rendelet 2023. január 1-jén lép hatályba.